Diari Oficial de la Generalitat Valenciana


Sumari del DOGV 5654, del 05-12-2007 (2007/14815)

ORDE de 30 de novembre de 2007, de la Conselleria d'Agricultura, Pesca i Alimentació, per la qual es modifica l'Orde de 10 de novembre de 2005, de la mateixa conselleria, per la qual s'establixen ajudes per a millorar les condicions de producció i comercialització de la mel.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5654

Data del DOGV
:   05-12-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/14453


Data del document
:   30-11-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda a l'agricultura
    * mel
    * FEOGA Garantia
    * suport econòmic
    * apicultura
    * comercialització
    * ajuda pública

ORDE de 30 de novembre de 2007, de la Conselleria d'Agricultura, Pesca i Alimentació, per la qual es modifica l'Orde de 10 de novembre de 2005, de la mateixa conselleria, per la qual s'establixen ajudes per a millorar les condicions de producció i comercialització de la mel. [2007/14247]  
Els reglaments que regulen les ajudes a l'apicultura han sigut substituïts pel Reglament (CE) núm. 797/2004, del Consell, de 26 d'abril de 2004, relatiu a les mesures destinades a millorar les condicions de producció i comercialització dels productes de l'apicultura, i pel Reglament (CE) núm. 917/2004, de la Comissió, de 29 d'abril de 2004, relatiu a les disposicions d'aplicació de l'anterior, i això ha fet necessari la introducció de modificacions en el Reial Decret 519/1999, de 26 de març, pel qual es regula el règim d'ajudes a l'apicultura en el marc dels programes nacionals anuals.  
En esta situació, s'ha presentat i aprovat el Programa Nacional de Mesures d'Ajuda a l'Apicultura per al període 2008-2010, per la qual cosa és convenient actualitzar les bases reguladores aprovades en l'Orde de 10 de novembre de 2005, de la conselleria d'Agricultura, Pesca i Alimentació, per la qual s'establixen ajudes per a millorar les condicions de producció i comercialització de la mel.  
Per tot això, a proposta de la directora general de Producció Agrària i a l'empara de les facultats atribuïdes en l'article 28 de la Llei 5/1983, de 30 de desembre, del Consell, l'article 49 bis del text refós de la Llei d'Hisenda Pública de la Generalitat Valenciana i el Decret 121/2007, de 27 de juliol, pel qual s'aprova el Reglament Orgànic i Funcional de la conselleria d'Agricultura, Pesca i Alimentació,  
ORDENE  
Article únic  
Modificar l'article 3, l'article 4, l'article 5, paràgrafs tercer, quart, cinqué i sisé, l'article 7, l'article 8, l'article 9, primer paràgraf, i l'article 10, primer paràgraf, i també afegir un annex a l'Orde de 10 de novembre de 2005, per la qual s'establixen les bases reguladores de les ajudes per a millorar les condicions de producció i comercialització de la mel a la Comunitat, i que queden redactats en els termes següents:  
«Article 3. Mesures subvencionables  
Les ajudes establides en esta normativa es dirigiran a millorar les condicions de producció i comercialització de mel establides en el Reglament CE núm. 797/04, del Consell, de 26 d'abril.   
Es consideraran com a millores les mesures següents:   
a) Assistència tècnica als apicultors i a les agrupacions d'apicultors  
1. Cursos de formació d'apicultors.  
2. Cursos de formació per a personal auxiliar de centres de processament de mel i de laboratoris apícoles de cooperatives o d'associacions d'apicultors.  
3. Contractació de tècnics i especialistes per a assistència d'apicultors de cooperatives i associacions (camp i laboratori).  
4. Sistemes de divulgació tècnica.  
b) Lluita contra la varroasi  
1. Tractaments quimioteràpics contra la varroasi.  
2. Mètodes de lluita biològica.  
c) Racionalització de la transhumància  
1. Identificació de ruscs i quadros.  
2. Adquisició de mitjans de transport i maneig de ruscs, inclosos grues, malles de cobertura, sistemes mòbils d'extracció de mel, ruscs, bidons i també altres equips i estris necessaris per a realitzar la transhumància. Els vehicles hauran de comptar amb una capacitat de càrrega superior a 2.500 kg de pes màxim autoritzat i, almenys, volum per a allotjar 20 ruscs Layens. A este efecte, es considerarà una dimensió mínima de 57 cm de llarg, 43 cm d'ample i 47 cm d'alt per a este tipus de ruscs. La subvenció per a l'adquisició o la renovació de vehicles de transport de ruscs quedarà condicionada al fet que l'apicultor compte almenys amb 300 ruscs inscrits en el Registre d'Explotacions Ramaderes.  
3. Fullets i publicacions per a la divulgació de les bones pràctiques apícoles en la transhumància.  
4. Assegurances de danys propis i responsabilitat civil dels ruscs en transhumància.  
5. Adquisició d'eixams per a reposició de baixes.  
d) Mesures de suport als laboratoris d'anàlisi de les característiques fisicoquímiques de la mel  
1. Promoció i creació de laboratoris d'agrupacions d'apicultors.  
2. Adquisició d'aparells i altre material per a l'anàlisi fisicoquímica de la mel.  
3. Mesures per a garantir el bon funcionament dels laboratoris apícoles:  
- Organització i assistència a cursos i seminaris de formació i posada al dia del personal tècnic.  
- Normalització i harmonització de mètodes analítics.  
4. Beques de formació del personal tècnic per a estades en laboratoris i centres d'anàlisi especialitzada.  
5. Contractació de servicis d'anàlisi per agrupacions d'apicultors.  
6. Contractació de tècnics i especialistes (camp, laboratori). Per a beneficiar-se de les ajudes als tècnics, els laboratoris hauran de justificar la seua activitat per mitjà d'un llibre de registre en què hauran de figurar, almenys, per a cada mostra analitzada el seu propietari, les determinacions realitzades i l'import cobrat. En el moment de presentar la justificació del programa desenvolupat haurà de presentar-se una memòria que sintetitze esta informació.  
Cap titular d'explotació apícola podrà beneficiar-se d'una ajuda a la inversió en un equip o mitjà de producció per al qual s'haja beneficiat en els cinc exercicis anteriors en el marc dels programes d'ajudes a la millora de la producció i comercialització de mel. S'exceptuen d'esta limitació els ruscs. Així mateix, l'apicultor que haja rebut una ajuda a un equip o mitjà de producció apícola es comprometrà al manteniment del mateix, en propietat seua o dels seus hereus legals, durant els cinc anys següents a la percepció de la subvenció.  
Article 4. Sol·licituds d'ajuda  
Les sol·licituds es formalitzaran en instància degudament emplenada subscrita pel titular o els titulars de l'explotació o, si és el cas, pel representant legal de l'agrupació. Es dirigiran a la directora general de Producció Agrària de la conselleria d'Agricultura, Pesca i Alimentació. Hi caldrà reflectir l'ajuda sol·licitada per a cada una de les mesures.  
El termini de presentació de sol·licituds d'ajuda per a cada campanya s'iniciarà el 15 de novembre i finalitzarà el 15 de desembre següent.  
La sol·licitud haurà de ser registrada abans d'adquirir els equips o realitzar la inversió per a la qual se sol·licita l'ajuda. En el cas de la contractació de tècnics, en la sol·licitud es podran recollir les despeses produïdes a partir del dia 1 de gener de l'any per al qual se sol·licita la subvenció, sempre que s'acredite l'existència d'un contracte des d'eixe moment.  
Caldrà adjuntar a la sol·licitud, com a mínim, la documentació següent:  
1) Còpia del DNI o CIF del sol·licitant o dels sol·licitants, com també de l'acreditació de la seua personalitat jurídica. Quan es tracte de sol·licituds presentades per cooperatives o organitzacions representatives, la relació de persones físiques integrants, amb menció del seu NIF.  
2) En el cas de les agrupacions o associacions, caldrà aportar una declaració de cada soci que participe en el programa de pertinença a l'associació i autorització a esta d'incloure la seua explotació en la sol·licitud d'ajudes, segons el model de l'annex. En cas de presentació de més d'una declaració d'un apicultor per a una mateixa actuació, les dites declaracions seran considerades nul·les.  
3) Memòria descriptiva de les inversions a realitzar en cada una de les mesures previstes en l'article 3.  
4) Pressupost detallat del cost de les mesures diferenciant, dins de les despeses subvencionables aplicables a cada mesura, entre:   
a) Despeses de funcionament   
- Despeses de personal  
- Despeses d'un altre tipus   
b) Inversions en equips, instal·lacions o vehicles   
Acreditació del compliment de l'article 31.3 de la Llei 38/2003, General de Subvencions, segons el qual, quan l'import de la despesa subvencionable supere la quantia de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les característiques especials de les despeses subvencionables no hi haja en el mercat prou quantitat d'entitats que el subministren o el presten. L'elecció entre les ofertes presentades es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.  
5) Documentació que acredite el compliment de cada un dels criteris de preferència assenyalats en l'article 8 que siguen aplicables al sol·licitant.  
6) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.   
7) Imprés d'alta de tercers de la Generalitat, acompanyat de certificat de l'entitat bancària, de la titularitat del compte en què han d'efectuar-se els pagaments, en el cas d'altes, baixes o modificacions de les dades que es troben en poder del sistema d'informació comptable de la Generalitat.  
8) Còpia de factura o factures de venda de mel o de productes apícoles des de la data assenyalada en l'article 2, en el cas de titulars d'explotacions apícoles.   
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat) i davant de la Seguretat Social.  
Article 5. Procediment de concessió  
La instrucció del procediment de concessió de subvencions correspon a les direccions territorials de la conselleria d'Agricultura, Pesca i Alimentació, que realitzaran d'ofici totes les actuacions que troben necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i que remetran a l'òrgan col·legiat un informe d'avaluació de les sol·licituds.  
A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan estarà integrat per tres membres: el cap del Servici d'Innovació i Tecnologia Ramadera, el cap de la Secció de Tecnologia Ramadera i el cap de la Secció de Foment Ramader.  
A la vista de la documentació aportada i la proposta de l'òrgan col·legiat, la directora general de Producció Agrària, per delegació de la consellera d'Agricultura, Pesca i Alimentació, resoldrà la concessió d'estes ajudes.   
Article 7. Quantia i límits d'ajuda  
La quantia de les ajudes a atorgar a cada sol·licitud serà:   
- En les inversions previstes per a la contractació de personal tècnic, se subvencionarà un 90% del cost pressupostat. No obstant això, el cost total, inclosa la quota patronal de la seguretat social, no podrà superar els 25.242 € per tècnic.   
- En les inversions realitzades pels apicultors que tinguen la consideració de despeses de funcionament diferents de les anteriors, se subvencionarà un 75% del cost pressupostat.   
- En les inversions en immobilitzat se subvencionarà el 65% del cost total pressupostat.   
Es fixen els límits següents a la concessió de subvencions:   
- La subvenció màxima per explotació apícola d'un sol titular no podrà superar la quantitat de 21.035 €. Quan la millora siga promoguda per una explotació (cooperativa, SAT, CB o altres figures semblants), almenys de tres titulars, la quantitat màxima serà la resultant de multiplicar el nombre d'integrants per 21.035 €, amb el límit de 72.121 €.   
- La subvenció a concedir a cada titular d'explotació apícola no podrà superar la quantia resultant de multiplicar el nombre de ruscs que manté inscrits en el Registre d'Explotacions Ramaderes en la data d'inici del període de presentació de sol·licituds per 42 €.   
- La subvenció a les despeses en el tractament de la varroasi per mètodes biològics no superarà els 0,90 € per a cada un, per rusc considerat en el paràgraf anterior.   
- La subvenció a les despeses en el tractament de la varroasi per mètodes quimioterapèutics no superarà els 2,00 € per rusc considerat en el dit paràgraf.  
- La subvenció màxima a concedir a les agrupacions d'explotacions es calcularà multiplicant el nombre de ruscs de titulars d'explotacions de la Comunitat inclosos en el programa per 4,50 €, sense superar el límit de 85.000 € per agrupació.   
- La subvenció a les despeses per adquisició d'eixams per a reposició de baixes no podrà superar la quantia de 15 € per eixam.  
Amb independència del que s'establix en este article, la subvenció concedida a cada titular d'explotació apícola a càrrec d'este programa d'ajudes, entre els anys 2008 i 2010, no podrà superar la quantitat de 21.035 €, en el cas d'explotacions individuals, o 72.121 €, en el cas d'explotacions associatives amb més d'un titular, mentres que hi haja altres titulars d'explotacions que no hagen arribat a este límit al llarg de tot el període de duració del programa i hagen sol·licitat l'ajuda en el període per al qual s'ha de resoldre la concessió de subvencions.  
El pressupost disponible cada any es repartirà entre les diferents línies d'ajuda d'acord amb els percentatges següents:  
a) Assistència tècnica als apicultors i a les agrupacions d'apicultors: 10%  
b) Lluita contra la varroasi: 25%  
c) Racionalització de la transhumància: 55%  
d) Mesures de suport als laboratoris d'anàlisi de les característiques fisicoquímiques de la mel: 10%  
Article 8. Criteris de preferència  
En la concessió de les subvencions previstes en esta orde, els criteris objectius d'atorgament i la seua ponderació seran els següents:  
a. Per a les línies a i d establides en l'article 3, tindran prioritat les sol·licituds presentades per les cooperatives apícoles i associacions d'apicultors amb personalitat jurídica pròpia sobre les presentades per la resta de persones físiques o jurídiques. Dins d'estes, tindran prioritat les que posseïsquen un nombre més gran de ruscs propietat dels apicultors que les integren.  
b. Per a la línia b establida en l'article 3, tindran prioritat les sol·licituds presentades per agrupacions de defensa sanitària (ADS) apícola, o figura equivalent, per a la lluita contra la varroasi. Dins d'estes, tindran prioritat les que posseïsquen un nombre més gran de ruscs. A este efecte, es considerarà figura equivalent l'associació d'apicultors que compte amb tècnics amb capacitat d'assessorament en temes sanitaris als apicultors.  
c. Per a la línia c establida en l'article 3, tindran prioritat les sol·licituds presentades per apicultors titulars d'una explotació professional sobre les presentades per apicultors titulars d'explotacions no professionals, d'acord amb les definicions de l'article 2g del Reial Decret 209/2002, de 22 de febrer, pel qual s'establixen normes d'ordenació de les explotacions apícoles. Dins d'estes, tindran prioritat les que afecten un nombre més gran de ruscs.  
Es prendrà com a referència per al càlcul del nombre de ruscs dels 3 apartats anteriors el cens reflectit en el Registre d'Explotacions Ramaderes en la data d'inici del període de presentació de sol·licituds.  
En cas d'empat en la puntuació final, tindran preferència les sol·licituds d'empreses que acrediten ocupar més percentatge de treballadors discapacitats en relació amb les seues plantilles amb anterioritat a la publicació d'esta orde, o que es comprometen a contractar un percentatge més gran durant l'àmbit temporal de duració de la subvenció.  
Si, ordenades les sol·licituds d'acord amb estos procediments, queda un grup de sol·licituds en el mateix nivell de preferència per al qual no hi ha prou fons, s'aplicarà el prorrateig reduint proporcionalment les quanties unitàries de les ajudes.  
Article 9. Termini d'execució  
El sol·licitant haurà de posar en funcionament les mesures previstes i comunicar-les a l'oficina de la conselleria encarregada de la tramitació de la petició abans de l'1 d'agost de l'any per al qual es concedix l'ajuda. L'incompliment d'eixe termini suposarà, després de la incoació d'un expedient amb l'audiència a l'interessat, la resolució de les ajudes.   
Article 10. Justificació de la despesa i comprovació  
Per al pagament de la subvenció, l'interessat haurà d'aportar amb anterioritat a les dates indicades en l'article 9 el compte justificatiu de la despesa realitzada, que haurà d'incloure la declaració de les activitats que han sigut finançades amb la subvenció i el seu cost, amb el desglossament de cada una de les despeses produïdes. Les despeses es justificaran per mitjà de documents bancaris acreditatius del pagament de les factures.»  
ANNEX  
El Sr. / La Sra. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb DNI núm. \_\_\_\_\_\_\_\_\_\_\_\_\_\_\_\_\_\_\_\_, com a titular/representant de l'explotació apícola amb núm. de registre \_\_\_\_\_\_\_\_\_\_\_\_\_\_\_\_\_\_\_\_,   
DECLARE QUE:  
Sóc soci/afiliat/cooperativista de l'associació \_\_\_\_\_\_\_\_\_\_\_\_\_\_\_\_\_\_, a la qual autoritze a incloure la meua explotació en la seua sol·licitud d'ajudes per a millorar les condicions de producció i comercialització de mel per a les actuacions següents:  
(marqueu les actuacions desitjades)  
- Assistència tècnica als apicultors i a les agrupacions d'apicultors.  
 1. Cursos de formació d'apicultors  
 2. Cursos de formació per a personal auxiliar de centres de processament de mel i de laboratoris apícoles de cooperatives o d'associacions d'apicultors.  
 3. Contractació de tècnics i especialistes per a assistència d'apicultors de cooperatives i associacions (camp i laboratori).  
 4. Sistemes de divulgació tècnica.  
- Lluita contra la varroasi.  
 1. Tractaments quimioteràpics contra la varroasi.  
 2. Mètodes de lluita biològica.  
- Mesures de suport als laboratoris d'anàlisi de les característiques fisicoquímiques de la mel.  
 1. Promoció i creació de laboratoris d'agrupacions d'apicultors.  
 2. Adquisició d'aparells i altres materials per a l'anàlisi fisicoquímica de la mel.  
 3. Mesures per a garantir el bon funcionament dels laboratoris apícoles.  
 4. Beques de formació del personal tècnic per a estades en laboratoris i centres d'anàlisi especialitzada.  
 5. Contractació de servicis d'anàlisi per agrupacions d'apicultors.  
 6. Contractació de tècnics i especialistes (camp, laboratori).   
Sóc coneixedor que com a apicultor només puc ser beneficiari d'ajuda per una mateixa actuació de forma única, a títol individual o com a integrant d'una organització.  
\_\_\_\_\_\_\_\_\_\_\_\_\_\_\_\_, \_\_\_ d\_\_\_\_\_\_\_\_\_\_\_\_\_\_ de 200\_\_  
Signat:\_\_\_\_\_\_\_\_\_\_\_\_\_\_\_\_\_\_\_\_\_\_\_  
DISPOSICIÓ TRANSITÒRIA  
Per a l'exercici 2008, el termini de presentació de sol·licituds serà d'un mes a partir de la data de publicació d'esta orde.  
DISPOSICIÓ FINAL  
Esta orde entrarà en vigor l'endemà de la publicació en el Diari Oficial de la Comunitat Valenciana.   
València, 30 d novembre de 2007  
La consellera d'Agricultura, Pesca i Alimentació,  
MARITINA HERNÁNDEZ MIÑANA